১৮৯৭ সালে ভূমিকম্পে লক্ষ্মীবাজারের ভবনটি ক্ষতিগ্রস্ত হলে স্কুলের কার্যক্রম সদর পূর্বপাশে এক পর্তুগিজ ব্যবসায়ীর মালিকানাধীন ভবনে স্থানান্তর করা হয়। ১৯২৬-২৭ সালে এখানেই ম্যাট্রিকের (মাধ্যমিক) পাশাপাশি ইন্টারমিডিয়েট (উচ্চমাধ্যমিক) শিক্ষাক্রম যোগ করাতে এটি পরিণত হয় ইডেন স্কুল ও কলেজে। সদরঘাটের সেই ক্ষুদ্র পরিসরে আঙিনার দীনতা থাকলেও পাঠদানে কিংবা ছাত্রীসংখ্যায় দীনতা ছিল না। নারীশিক্ষায় প্রতিষ্ঠানটির অবদান বিষয়ে এর অভিভাবকগণ একসময়ে দৃষ্টি আকর্ষণে সমর্থ হন সেকালের একচ্ছত্র বাঙালি নেতা শেরে বাংলা এ কে ফজলুল হকের। ১৯৩৭-৪৩ সময়কালে শেরে বাংলা ছিলেন অবিভক্ত বাংলার মুখ্যমন্ত্রী। তার মধ্যে প্রথম দুই বছর ছিলেন শিক্ষা মন্ত্রকের সরাসরি দায়িত্বে। তাঁরই আনুকূল্য ও ভালোবাসায় অপরিসর স্কুলটির ঠিকানা, আঙিনা, অবয়ব আর ব্যাপ্তির পরিবর্তন ঘটে। শেরে বাংলা তথা মুখ্যমন্ত্রীর আদেশে বাংলা সরকারের পূর্ত দপ্তর তোপখানা রোড এলাকায় গড়ে তোলে বোর্ডিংসহ একটি আদর্শ স্কুল এবং কলেজের আধুনিক ক্যাম্পাস। পরিবর্তিত স্থানে স্কুলের সঙ্গে পরিকল্পিতভাবে কলেজ সংযোজিত হয়। ১৯৪৫ সালে নবনির্মিত ভবনাদির আদর্শ পরিবেশে অধিষ্ঠিত হয় ইডেন স্কুল অ্যান্ড কলেজ। (তৎকালে কলকাতার পূর্ত দপ্তরে নিয়োজিত ব্রিটিশ আর্কিটেক্ট কর্তৃক প্রণীত স্বয়ংসম্পূর্ণ এই ক্যাম্পাসের বিশদ স্থাপত্য নকশা একটি দর্শনযোগ্য অভিজ্ঞতা)। বর্তমান সচিবালয়ের বিংশ তলা, প্রথম ও দ্বিতীয় নয়তলা, ক্লিনিক ভবন, গেস্ট হাউস এবং মসজিদ ছাড়া বাকি সবই ইডেন স্কুল অ্যান্ড কলেজ হিসেবে নির্মিত কাঠামোর অংশ। এখনো সচিবালয়ের অভ্যন্তরে এগুলোকে স্কুলভবন অথবা কলেজভবন হিসেবে উলেস্নখ করা হয়।